Majan jahkring na, gumsan magam Ting Tsing de AKSYU laika shawn
- In Majan Shiga
- Last Updated on 19 July 2012
- By KNG
- Hits: 826
Jinghpaw mungdaw kaw majan baw nga ai majaw mungchying sha ni ru yak tsinyam mungkan hkrum katut nga ai majaw majan ya jang jahkring ya na lam, Myen asuya gumsan magam Ting Tsing de AKSYU Jinghpaw jawngma ni laika langai tang shawn dat sai re.
Myen asuya kawn simsa lam jahten nna KIO hpe majan baw ai gaw June praw 9 ya hta laning mi hpring sai re. Ndai majan hpe lawan jahkring kau nna tengman ai mungmasa bawngban hpawng galaw na matu hpyi shawn ai re lam, Htai daju Jinghpaw Wunpawng Jawngma hte Ramma Hpung (AKSYU) a amumadu Naw San, KNG Jinghpaw Shiga Dap de tsun ai.
AKSYU woi awn let May praw 5, bat Lahkawng Ya jahpawt daw hta Htai mung Bangkok mare daju na Myen Asuya Sumtsan Salang Rung shawng kaw Jinghpaw jawngma ni woi awn let masha 40 ram hte n-gun madun hpyi shawn ai lam galaw wa sai re.
“Gumsan magam Ting Tsing hpang de shawn ai laika hpe Sumtsan Salang rung shawng kaw hti dan ai, ngut ai hpang dai laika hpe rung lithkam wa a lata de ap jaw ai, shi mung hkap la da sai” nga nna, jawngma ningbaw Naw San tsun ai.
Ndai laika hta madung hku na, Jinghpaw mungdaw hta byin nga ai majan jahkring na lam hte mungchying sha ni yu rak jamjau hkrum ai kaw na lawt na matu, wuhpung 71 pawng na hpyi shawn ai re lam, shi matut tsun wa ai.
Mungdan shara shagu hta du nga ai Myen mung masha ni mung majan jahkring nna ngwi pyaw simsa wa na matu June 7 ya kawn 14 ya du hkra shamu shamawt lam ni galaw na re hpe chye lu ai.
2012 ning June 9 ya shani hta Myen asuya hte KIO majan bai byin ai laning mi hpring masat lamang amyu myu hpe myu sha ni chyam bra nga ai maigan mungdan shara shagu hta mung galaw na re lam chye lu ai.
kac_Latn kac_Latn eng_Latn ces_Latn lim_Latn kac_Latn kac_Latn kac_Latn kac_Latn kac_Latn kac_Latn kac_Latn